Udrykningsleder ved Dyreværnet Nina Amdi Carlsen har set lidt af hvert, men blev alligevel chokeret, da hun i onsdags ankom til en adresse i Nordjylland. Her fandt hun 14 små og skræmte hundehvalpe sammen med deres mor og en anden hund i en lade. - Ejeren var en meget meget sød ældre mand. Han havde en masse dansk-svenske gårdhundehvalpe, som han ikke havde tid til at tage sig af. Det store dyrehold havde simpelthen taget overhånd for ham, siger Nina Amdi Carlsen, der pointerer, at alle hundene var velnærede og havde adgang til mad og vand. De var til gengæld meget skræmte. - De kan ikke være vant til at være i menneskehænder, siger hun. Hvalpene stammede fra to hvalpekuld og var mellem seks og ni uger gamle. - Hvalpenes ejer var faktisk rigtig glad for at se os, da vi ankom til adressen. Han havde ikke selv mulighed for at skaffe nye familier til alle hundenee, så for ham var det nærmest en lettelse, at Dyreværnet kom på besøg, siger Nina Amdi Carlsen.

Referat:
Dyreværnet reddede onsdag 16 hunde hos en ældre mand, der ikke selv kunne finde nye hjem til dem.